ຫົວໜ້າບໍລິຫານຮົງກົງ ພ້ອມຈະເຈລະຈາກັບ ບັນດາຜູ້ນຳຝ່າຍປະທ້ວງ
ທ່ານ Leung ກ່າວ​ວ່າ ທ່ານ​ເປີດ​ກວ້າງ​ຕໍ່ການ​ເຈລະຈາ​ ເລື້ອງ​ສິດທິ​ໃນ​ການ​​ເລືອກ​ຕັ້ງ ສຳລັບ​ໝົດ​ທຸກຄົນ ​ແຕ່​ຈະ​ບໍ່​ພິຈາລະນາ​ ເລື້ອງຕ່າວປິ້ນ ການ​ຕັດສິນ​ໃຈ​ຂອງ​ປັກ​ກິ່ງ.
ຜູ້ນຳຂັ້ນສູ້ງຂອງຮົງກົງ ກ່າວວ່າ ທ່ານກຳລັງຫາຊ່ອງທາງເພື່ອ ກັບຄືນໄປເຈລະຈາກັນ ກັບບັນດາຜູ້ນຳຝ່າຍປະທ້ວງ ເພື່ອ ປະຊາທິປະໄຕ ຊຶ່ງປັດຈຸບັນນີ້ ໄດ້ກ້າວເຂົ້າສູ່ອາທິດທີ 3 ແລ້ວ ຢູ່ໃນກອງປະຊຸມຖະແຫລງຂ່າວ ໃນວັນພະຫັດມື້ນີ້ ຫົວໜ້າ ບໍລິຫານຮົງກົງ ທ່ານ Leung Chun-ying ກ່າວວ່າ ມີຄົນກາງ ກຳລັງຊ່ອຍຈັດແຈງ ໃຫ້ມີການເຈລະຈາກັນຄືນ ຊຶ່ງອາດສາມາດ ມີຂຶ້ນໄດ້ ໃນອາທິດໜ້ານີ້ ຢ່າງໄວໆທີ່ສຸດ ທ່ານ Leung ກ່າວວ່າ ທ່ານເປີດກວ້າງຕໍ່ການເຈລະຈາ ເລື້ອງ ສິດທິ ໃນການປ່ອນບັດເລືອກຕັ້ງສຳລັບໝົດທຸກຄົນ ແຕ່ຈະບໍ່ ພິຈາລະນາ ເລື້ອງການຕ່າວປີ້ນການຕັດສິນໃຈຂອງປັກກິ່ງ ທີ່ຈະເປັນຜູ້ຄັດເລືອກເອົາ ຜູ້ສະມັກແຂ່ງຂັນ ໃນການເລືອກຕັ້ງ ຄັ້ງປີ 2017 ທ່ານ Leung ເວົ້າວ່າ ກ່ອນໜ້ານີ້ ເມື່ອຕົ້ນເດືອນ ລັດຖະບານຮົງກົງໄດ້ຕົກລົງ ທີ່ຈະທຳການເຈລະຈາ ແຕ່ໄດ້ ຍົກເລີກ ຫຼັງຈາກບັນດາຜູ້ນຳນັກສຶກສາໄດ້ປະຕິຍານວ່າ ຈະຂະຫຍາຍການປະທ້ວງອອກໄປ ຊຶ່ງລັດຖະບານເຫັນວ່າ ຜິດກົດໝາຍນັ້ນ ໃນວັນຫັດມື້ນີ້ ກ່ອນການຖະແຫຼງຂ່າວນັ້ນ ເຈົ້າໜ້າທີ່ຕຳຫລວດຮົງກົງ ໄດ້ໃຊ້ສະເປໝາກ ເພັດຂັບໄລ່ ພວກປະທ້ວງ ທີ່ພະຍາຍາມກີດຂວາງຖະໜົນສາຍນຶ່ງ ໃກ້ໆກັບສຳນັກງານໃຫຍ່ ຂອງລັດຖະບານ ເຈົ້າໜ້າທີ່ກ່າວວ່າ ຕຳຫລວດ 3 ຄົນ ໄດ້ຮັບບາດເຈັບ ໃນການປະທະກັນລະຍະເວລາສັ້ນໆນັ້ນ ຊຶ່ງໄດ້ມີຂຶ້ນທ່າມກາງຄວາມໂກດແຄ້ນກ່ຽວ ກັບພາບວີດີໂອ ທີ່ສະແດງໃຫ້ເຫັນຕຳຫລວດ ທຸບຕີຜູ້ປະທ້ວງຄົນນຶ່ງ ທີ່ບໍ່ມີອາວຸດ ໃນມື້ວານນີ້